‘Terroris’ teiken supermark in Nieu-SeelandNieu-Seeland se eerste minister, Jacinda Ardern. (Foto: Mark Mitchell/New Zealand Herald via AP) Die polisie in Nieu-Seeland het Vrydag ’n “gewelddadige ekstremis” doodgeskiet nadat hy ses mense in ’n supermark in Auckland met ’n mes gesteek het. Drie van die slagoffers is in ’n ernstige toestand in ’n hospitaal opgeneem. Jacinda Ardern, die eerste minister van Nieu-Seeland, het die voorval tydens ’n mediakonferensie as ’n terreuraanval bestempel en gesê die aanvaller was bekend aan die owerhede. Die Sri Lankaanse burger het in 2011 reeds in Nieu-Seeland aangekom en was sedertdien “konstant gemonitor”. Ardern sê dieselfde taakspanne wat die aanvaller die afgelope dekade gemonitor het, het hom binne 60 sekondes nadat hy tot die aanval oorgegaan het, doodgeskiet. “Dit was ’n gewelddadige aanval. Dit was sinneloos en ek is so jammer dat dit gebeur het,” het Ardern gesê. “Wat vandag gebeur het, was veragtelik, dit was haatlik, dit was verkeerd. Dit is uitgevoer deur ’n individu, nie ’n geloof nie, nie ’n kultuur nie en nie ’n etnisiteit nie. Hy alleen is verantwoordelik vir hierdie dade.” Ardern het voorts gesê die aanval is deur die Islamitiese Staat geïnspireer terwyl “gewelddadige ideologie” die motief was. Die jongste aanval roep pynlike herinneringe op aan die skietvoorvalle by twee moskees in Christchurch meer as twee jaar gelede. Brenton Harrison Tarrant het op 15 Maart 2019 tydens ’n gebedsbyeenkoms by twee moskees in Christchurch op aanbidders losgebrand. Altesame 51 mense is gedurende die aanvalle dood. Tarrant dien intussen lewenslange tronkstraf sonder die moontlikheid van parool uit.